Abrhan, Pavol, poslanec NR SR (2015-09-30):
Ďakujem pekne. Dámy a páni, napriek tomu, že predkladám novelu zákona o Štátnom fonde rozvoja bývania a začal by som možno trošku netradične, tak ako sme diskutovali, keď sme dospeli k tomuto návrhu zákona, hovorili sme o probléme, problematike školstva a učiteľov. Sami dobre viete, že školstvo je a malo by byť, tak ako vzdelanie, v centre našej pozornosti. Vieme, že je dôležité, aby sme obnovovali, zatepľovali budovy, aby naše deti sa mohli učiť vo vynovených alebo nových a vybavených triedach, aby mali kvalitné učebné pomôcky. Napriek tomu som presvedčený, že v centre našej pozornosti okrem tohto technického materiálneho vybavenia by mal byť učiteľ. Na učiteľoch by nám malo záležať. Preto ak sme diskutovali, tak sme prišli k piatim bodom, ktoré by boli dôležité, aby sme ich, aby sme nimi zvýšili status učiteľa v spoločnosti. Samozrejme vždy prvým bodom, prvou otázkou je postavenie učiteľa v spoločnosti v závislosti od mzdy. Ale nechcem sa týmto zaoberať, lebo to je vždy závislé na financiách. Ale okrem tohto jedného okruhu sme našli štyri ďalšie okruhy, ktorými by sme mohli pomôcť zvlášť novým začínajúcim pedagógom. A to je otázka stáží, možnosti absolvovať stáže pre učiteľov základných a stredných škôl, nielen v zahraničí, lebo také projekty a programy sú, ale aj na Slovensku medzi školami na obciach a v mestách, medzi kvalitnejšími a menej kvalitnejšími školami. Ďalej je to oblasť relaxácie, relaxu v štátnych zariadeniach, tak ako je to ponúknuté dôchodcom. Prečo by štát nemohol takúto formu relaxu učiteľom a ich rodinným príslušníkom ponúknuť aj v týchto zariadeniach, učiteľom? Ďalej je to problematika šikany učiteľov. Mnoho takýchto príbehov poznáme zo zahraničia, žiaľ, prenikajú aj sem. No a posledná tá oblasť, ktorá nevyžaduje nové finančné prostriedky, je problematika bytov. A tým prichádzam k tomu návrhu, ktorý aj teraz sa snaží vylepšiť status učiteľov, a v dvoch článkoch navrhujeme po prvé, podporu vlastného bývania učiteľov a po druhé, podporu nájomných bytov pre učiteľov v tomto návrhu zákona. Predkladaný návrh zákona má za cieľ vo všeobecnosti zvýšiť atraktivitu a sociálne možnosti pedagógov, odborných zamestnancov a vysokoškolských učiteľov, a to tým, že im pomôže v živote s najnákladnejšou položkou, a to bývaním. Preto v čl. 1 rozširujeme okruh osôb, ktoré môžu požiadať fond na podporu bývania o pôžičku na kúpu bytu s dlhšou lehotou splácania a výhodnejším úrokom vzhľadom na aktuálny stav verejných financií a len pomalú tendenciu nárastu platov učiteľov. Preto vnímame túto možnosť zvýhodnenej pôžičky na bývanie ako povinnosť spoločnosti vo vzťahu k učiteľom. Je prianím zákonodarcov, ako aj celej spoločnosti, aby učiteľské povolania neboli len poslednou voľbou mladých ľudí pri rozhodovaní sa o svojej budúcnosti. Preto je potrebné poskytnúť týmto učiteľom aj možnosť jednoduchšieho, alebo inak povedané, výhodnejšieho úveru na kúpu bytu. K čl. 2. Článok 2 sa týka nájomných bytov pre učiteľov. Je potrebné zdôrazniť, že kúpa akejkoľvek nehnuteľnosti je vážnym okamihom v živote každého človeka. Uvedomujúc si túto skutočnosť, vychádzame v ústrety touto úpravou učiteľom tým, že v rámci štátnej pomoci je možné si zo strany učiteľov prenajať byt od štátu, reprezentovaného napr. obcou, a to s pomerne nižšími nákladmi, aké sú ponúkané na komerčnom trhu. Navrhujeme, predkladaným návrhom si myslíme, že pomôžeme menším obciam, aby tak pritiahli učiteľov do svojich škôl na jednej strane, a na druhej strane ponúkame učiteľom výhodnejšie podmienky i napriek rôznym nákladom na bývanie v rozličných častiach Slovenska. Je preto na mieste predpokladať, že predkladaný návrh zákona i prostredníctvom nájomných bytov pre učiteľov zvýši sociálny status učiteľov i atraktivitu tohto povolania a tak v konečnom dôsledku pomôže k lepšiemu a kvalitnejšiemu vzdelávaniu detí a mladých ľudí. Ďakujem za pozornosť a uchádzam sa o vašu podporu. Pán predseda, skončil som.